## El Circuit Ricardo Tormo celebra el TCR World Tour amb tres espanyols en la graella

*** Mikel Azcona és fix en la llista d’inscrits i Eric Gené i Felipe Hernández se sumen a la graella d’eixida a València
* L’argentí Esteban Guerrieri lidera la classificació general**

El Circuit Ricardo Tormo celebra este cap de setmana la segona cita del Kumho FIA TCR World Tour, que aterra per primera vegada enguany a Europa després de la seua estrena a Mèxic. Esta prova a València marca l’inici d’una intensa gira europea que portarà el campionat també a Itàlia i Portugal.

L’esdeveniment compartirà pista amb campionats nacionals com el TCR Spain, el Campionat d’Espanya de Turismes (CET) i la Porsche Sprint Challenge Iberia, oferint als aficionats un cap de setmana complet de motor. L’acció ha començat a Cheste amb els entrenaments lliures de totes les categories. Dissabte se celebraran les primeres carreres des de les 13:05 hores i diumenge tindran lloc un total de sis carreres des de les 09:15 i fins a les 17:00 hores.

El Kumho FIA TCR World Tour proposa un format de tres carreres. La primera, dissabte, la segona carrera, diumenge, que comptarà amb una graella invertida per als deu primers classificats de la primera mànega, mentres que la graella de la tercera carrera s’establirà sobre la base dels punts acumulats en la classificació i les dos primeres carreres.

En l’aspecte esportiu, l’argentí Esteban Guerrieri lidera la classificació general, amb 95 punts, després de firmar una actuació dominant en l’Autódromo Hermanos Rodríguez a bord de la seua Honda Civic de l’equip GOAT Racing. A continuació hi ha Thed Björk (Lynk & Co Cyan Racing), guanyador de la primera carrera a Mèxic, i els també competitius Santiago Urrutia, Yann Ehrlacher i Aurélien Comte.

L’equip BRC Hyundai N Squadra Corse, amb pilots com Norbert Michelisz, Mikel Azcona i Néstor Girolami, buscarà remuntar després d’un inici complicat a Mèxic degut a l’efecte de l’altitud sobre els seus Hyundai Elantra. En la classificació per equips, Lynk & Co Cyan Racing lidera amb 21 punts d’avantatge sobre GOAT Racing.

La cita de València comptarà, a més, amb un debut molt especial per a l’automobilisme espanyol: Eric Gené, jove pilot de 18 anys, disputarà la seua primera prova internacional de turismes al volant d’un CUPRA Leon VZ de l’equip Monlau Motorsport. La participació de Gené no només representa l’estrena de l’equip barceloní en el Kumho FIA TCR World Tour, sinó també una història familiar, ja que es complixen vint anys des que el seu pare, Jordi Gené, va competir en el primer FIA World Touring Car Championship, amb la marca SEAT.

“És una gran oportunitat participar en el Kumho FIA TCR World Tour en el meu país”, ha declarat Eric Gené. “Sé que serà una de les millors experiències de la meua carrera. CUPRA, Monlau Motorsport i la meua família han fet un treball increïble per a fer-ho possible, així que estic molt agraït”.

Un altre espanyol apareixerà per primera vegada en la graella de TCR World Tour: es tracta del català Felipe Fernández, enrolat en l’equip GOAT, als comandaments d’un Honda Civic Type R.

Les entrades estan disponibles per només 5 euros en la web oficial del Circuit Ricardo Tormo i inclouen accés al pàdoc, la qual cosa permet als assistents acostar-se als equips i viure de prop l’ambient del campionat.

Fecha: 13/06/2025